on 02 Μαρτίου 2017. Posted in Διαδόσεις	«Άρωμα» από Γιάννενα!«Άρωμα» από Γιάννενα έχει το νεοσυσταθέν και πολυσυζητημένο Διοικητικό Συμβούλιο τoυ Κέντρου Πολιτισμού Ίδρυμα Σταύρος Νιάρχος. Ανάμεσα στα μέλη του συγκαταλέγεται και η συντοπίτισσά μας δικηγόρος Ματίνα (Τίνα) Στέα, κόρη του αείμνηστου διευθυντή του 3ου Λυκείου Παναγιώτη και της Ανδρομάχης Στέα, παλιάς διευθύντριας του Γαλλικού Ινστιτούτου Ιωαννίνων. Η Ματίνα Στέα, 56 ετών σήμερα, έχει πλούσια εμπειρία σε θέματα σύμπραξης δημοσίου - ιδιωτικού τομέα. Έχει διατελέσει επί 17 χρόνια νομική σύμβουλος του Διεθνούς Αερολιμένα Αθηνών, ενώ υπήρξε και γραμματέας του Διοικητικού του Συμβουλίου, ενώ έχει ενεργή συμμετοχή στη δραστηριότητα πολιτιστικών ιδρυμάτων και φορέων. Από τη στήλη καλή επιτυχία στα νέα της καθήκοντα…Κ.Α.
Οι πλούσιοι... σκοτώνονται;«Ήταν πλούσιο παιδί, με πολύ ακριβό αυτοκίνητο, οδηγούσε με έπαρση...». Με τα λόγια αυτά αναφέρθηκε στο τραγικό δυστύχημα που έγινε την Κυριακή στην Εθνική Οδό Αθηνών - Λαμίας, η βουλευτής Ιωαννίνων του ΣΥΡΙΖΑ (και πανεπιστημιακή γιατρός) Μερόπη Τζούφη. «Ταξικό» δηλαδή ζήτημα το τροχαίο, την πλήρωσε ο... πλούσιος και κάπου εκεί τελειώσαμε. Να περιμένουμε τώρα την κατάταξη εκείνων που σκοτώνονται με «κατσαριδάκια», με τρακτέρ, με δίκυκλα στην Ήπειρο από την συμπαθή, κατά τα άλλα βουλευτή, για να διαμορφωθεί η αλά... ΣΥΡΙΖΑ ρατσιστική στατιστική για τα αίτια και τις αφορμές που προκαλούν τροχαία!Ν. Το κακό συνεχίζεται…Κι άλλοι συμπολίτες μας έπεσαν πάνω στα ογκώδη και ακαλαίσθητα διαχωριστικά των νέων πεζόδρομων (Γρηγ. Σακκά, Μιχ. Αγγέλου κ.λπ.) και έσπασαν χέρια και πόδια. Σε κάποιες διασταυρώσεις ξεπροβάλουν από το πουθενά και προκαλούν ένα σωρό προβλήματα στους συμπολίτες μας. Είχαμε διαβάσει μια ανακοίνωση που κάποιος παθών καλούσε και τους άλλους προκειμένου να υποβάλλουν μήνυση στο Δήμο. Πόσοι πρέπει να σακατευτούν για να πάρει απόφαση ο Δήμος; Όσο για την κατάσταση των πεζοδρομίων εμείς τι να πούμε; Παντού βγαλμένες πλάκες, τρύπια πεζοδρόμια και παγίδες για κάθε πεζό. Αν αυτός είναι και ΑμεΑ καλύτερα να μη βγει από το σπίτι του. Αυτή είναι μια αφιλόξενη πόλη… Μια επίσκεψη στα Τρίκαλα ίσως ανοίξει τα μάτια στους άρχοντές μας…MAT
Ο πόλεμος της... ταμπέλας!
Να αλλάξει η ταμπέλα της Ιόνιας Οδού που αναφέρει ΣΕΑ Φιλιππιάδος σε ΣΕΑ Καμπής ή ΣΕΑ Άρτας, πήρε απόφαση το Δημοτικό Συμβούλιο Άρτας. Τώρα οι Φιλιππαδιώτες ψάχνουν... αντίμετρα και στο «τραπέζι» πέφτουν διάφορες ιδέες, όπως να ξεκινήσουν αγώνα κατά του ΣΜΑ που αποφασίστηκε να γίνει στη γέφυρα Καλογήρου (εντός των ορίων της Φιλιππιάδας) ή να αντικαταστήσουν όλες τις πινακίδες που αναφέρονται στην Άρτα. Mέχρι και για... μποϊκοτάζ της αγοράς της κάνουν λόγο. Ε, ρε ζήτημα που προέκυψε από το πουθενά!..Ν.
Είπε «αντίο» στα ΝΕΑ!Μετά από 33 χρόνια αρθρογραφίας στην ιστορική εφημερίδα, ο συμπατριώτης μας (από την Κράψη) γνωστός δημοσιογράφος Γιώργος Παπαχρήστος ανακοίνωσε χθες ότι αποχωρεί οριστικά από τα ΝΕΑ! «Δεν αντέχω να βλέπω αυτήν την άλλοτε κραταιά εφημερίδα να αργοπεθαίνει», έγραψε στον λογαριασμό του στο Facebook και κλείνοντας ανέφερε: «Αποχωρώ. Από «ΤΑ ΝΕΑ». Όχι από το επάγγελμα. Καλή αντάμωση λοιπόν στα μανταλάκια». Γνωστός για τις αποκαλύψεις και τα καυστικά σχόλια μέσα από τη στήλη του «Στίγμα» στα NEA, ο Γ. Παπαχρήστος μάλλον δε θα δυσκολευτεί να βρει νέα επαγγελματική «στέγη». Εξάλλου, εδώ και λίγο καιρό εκτελεί χρέη σχολιαστή στο κεντρικό δελτίο ειδήσεων του ΣΚΑΙ!Κ.Α.
* * * Συγκρατημένη αισιοδοξία…Δεν πανηγυρίζουμε για τη συμφωνία της 20ης Φεβρουαρίου αναφώνησε ο Τσίπρας. Καλά που κρατάει τα προσχήματα γιατί όπου να ‘ναι θα αποκαλυφθούν οι όροι της συμφωνίας και τότε δεν θα έχει πού να κρυφτεί. Αλλά και σε άλλες περιπτώσεις που ήρθαν τα πάνω κάτω πάντα βρίσκει τις λέξεις προσπαθώντας να τα μπαλώσει. Και το ύφος που παίρνει σε προκαλεί γιατί κάνει ότι όλα βαίνουν καλώς. Το ξέρει ότι όλα πάνε απ το κακό στο χειρότερο κι όμως επιμένει. Βλέπεις τα προνόμια της εξουσίας είναι πολύ θελκτικά και κάνεις όσες κολοτούμπες χρειαστούν για να τα διατηρήσεις. Μόνο που ο ελληνικός λαός που νιώθει κάθε μέρα του να γίνεται χειρότερη, αφού τον βομβαρδίζουν με φόρους, έχασε κάθε ελπίδα για το σήμερα και είναι τρομοκρατημένος για το άγνωστο αύριο.
Βασιλικότεροι του βασιλέως!Μέσα στην καλή χαρά ο προερχόμενος από το ΠΑΣΟΚ κ. Σπίρτζης και προκειμένου να δείξει πίστη στον αρχηγό που του έδωσε και θέση ευθύνης παρομοίωσε την απελευθέρωση των Ιωαννίνων με την απόφαση της 20ης Φεβρουαρίου του 2016 που απελευθερώνει τον Ελληνικό λαό από τα βάσανα των τελευταίων χρόνων. Δεν ξέρω από πού πηγάζει όλη αυτή η αισιοδοξία του κυρίου υπουργού! Ίσως να προτείνει αυτή η μέρα να γιορτάζεται ως εθνική επέτειος απελευθέρωσης του ελληνικού λαού και να γίνει και αργία. Σκέψου από του χρόνου να τη γιορτάζουμε και να πέφτει και κάποιο τριήμερο απαλλαγής από τις υποχρεώσεις των εργαζομένων. Αν συμβεί αυτό τότε το όνομα αυτής της αργίας θα ταυτιστεί με το όνομα του Χρ. Σπίρτζη…
Με προφορική δήλωση…Ο κ. Σπίρτζης και οι άλλοι περιχαρείς υπουργοί και λοιπά στελέχη στηρίχτηκαν στις προφορικές δηλώσεις εκπροσώπων του τελευταίου Γιούρογκρουπ. Κι όταν εμφανίστηκαν τα γραπτά κείμενα των αποφάσεων τότε έκαναν απελπισμένες προσπάθειες για να αποδείξουν το αντίθετο. Όσα και να πουν, όσα και να δηλώσουν κοντός ψαλμός αλληλούια! Οι θεσμοί ήρθαν και οι απαιτήσεις τους θα γίνουν γνωστές σε όλους. Πάντως, για τα περί ενεργητικής παρέμβασης στην ανεργία εδώ είμαστε και θα μάθουμε τις προθέσεις τους. Όμως, μέχρι σήμερα η εμπειρία μας είναι πολύ κακή. Ενώ μιλάνε διαρκώς και επιβάλουν μέτρα για τη βιωσιμότητα του ελληνικού χρέους, η βιωσιμότητα του ελληνικού λαού δεν τους απασχολεί καθόλου. Είναι σαν να μην υπάρχουμε…
Πώς θα καταλάβουμε;Για να φθάσουν σ’ εμάς τα χαρμόσυνα μαντάτα πώς θα καταλάβουμε ότι κάτι αλλάζει μετά την 20η Φεβρουαρίου; Να περιμένουμε να δημιουργηθούν θέσεις εργασίας ώστε να σταματήσει η αιμορραγία της μετανάστευσης των νέων; Να φθάσει ο κατώτατος μισθός στα 751 ευρώ; Να μην πληρώνουμε τόσους έμμεσους και άμεσους φόρους και να καταργηθεί ο ΕΝΦΙΑ; Να ισχυροποιηθεί το ασφαλιστικό σύστημα με περισσότερες εισφορές; Να πληρώνουν λιγότερο φόρο οι οικογένειες με παιδιά μήπως και λύσουμε το δημογραφικό πρόβλημα; Εκτός κι αν κάποιοι έχουν κατά νου να αδειάσει η Ελλαδα από τις νεώτερες γενιές. Γιατί τόσο η μετανάστευση όσο και η υπογεννητικότητα εκεί οδηγούν…Θεανώ Βλάχου Χωρίς Εσωτερικό Πλαίσιο (IFrame)